Jeanette Ammonsen havde det som om, hun var blevet gennembanket og lå begravet i de bløde dyner, da en kollega skrev til hende. - Spændende hvad det går ud på, stod der i beskeden sammen med et opslag om, at Danmark har standset brugen af AstraZeneca-vaccinen. - Åh nej, tænkte Jeanette Ammonsen straks. Fra sengen i Pandrup i Nordjylland strøg Jeannette Ammonsen straks ind på Facebook, hvor den opsigtsvækkende nyhed var alle vegne. Straks slugte hun artiklen fra TV 2. Derefter kastede hun sig over en masse andre, mens tankerne stak af i alle retninger. Spørgsmål står i kø Det var onsdag aften, da den 27-årige tandklinikassistent fik det første stik med den svensk-britiske vaccine. Siden da har hun haft kvalme, et dunkende hoved, ondt i hele kroppen og en masse tvivlsspørgsmål, der kører i ring. - Hvad er det, jeg har fået sprøjtet ind i min krop? - Var det nu forgæves, jeg blev vaccineret? - Er det en smule farligt? Og det afgørende spørgsmål, efter det er kommet frem, at flere dødsfald i Europa er sat i forbindelse med vaccinen. - Hvad kan der ikke ske i fremtiden? Er det en risiko, jeg skal leve med resten af livet? Ondt i hjertet Tidligt torsdag formiddag blev al vaccination mod coronavirus med AstraZeneca standset i Danmark. Det skete efter indberetninger af alvorlige tilfælde med blodpropper hos personer, der er blevet vaccineret med covid-19 vaccinen fra AstraZeneca i flere lande i Europa. En af de indberetninger er en 60-årig kvindes død i Danmark. Og som en mor med en datter på halvandet år har den oplysning sat spor i Jeanette Ammonsen. - Jeg er ikke rædselsslagen, men jeg er da bange for, hvad det har af bivirkninger, siger hun. - Jeg stod i kø med nogle, der var meget ældre end mig. Dårligt gående og folk i kørestol. Og det får jeg godt nok ondt i hjertet over i dag. Slår koldt vand i blodet I den anden ende af landet sidder Jacob Holm, der er 26 år og skal vaccines, fordi han arbejder på Mændenes Hjem i København. - Jeg har fået mange henvendelser fra mine nære, som linker til artikler om AstraZeneca og den mulige forbindelse til det her dødsfald og nogle blodpropper, siger han. Siden han blev vaccineret onsdag, har han haft feber og diarré. Men mens spekulationerne er begyndt at melde sig, holder han fast i, at der endnu ikke er nogen beviser for en sammenhæng mellem vaccinen og de alvorlige blodpropper, der er blevet indberettet. - Jeg slår koldt vand i blodet, siger han. 14 dages pause Over 147.000 danskere er blevet stukket mindst en gang med vaccinen fra AstraZeneca. Sundhedsmyndighederne understreger, at trods de alvorlige bivirkninger er vaccinen ikke blevet fravalgt, men sat på pause. - Selvom der på nuværende tidspunkt ikke er påvist en sammenhæng mellem vaccinen og de alvorlige bivirkninger, så skal vi handle rettidigt og forsigtigt, indtil konklusionen foreligger, siger sundhedsminister Magnus Heunicke (S) til TV 2 - Borgere skal kunne være trygge ved de vacciner, der tilbydes, derfor reagerer vi ved de mindste tegn på en mulig risiko. Sundhedsministeren understreger, at det stadig er sikkert at lade sig vaccinere, og at man kan have tillid til det samlede danske vaccinationsprogram mod covid-19. Over en halv million danskere har indtil videre fået deres første stik. - Skal vi så starte forfra? Pausen varer indtil videre i 14 dage, og Sundhedsstyrelsen vil sammen med Lægemiddelstyrelsen lave en ny vurdering i uge 12. Lægemiddelstyrelsen sender nu et brev ud til alle de mennesker, der er er blevet delvist eller fuldt vaccineret med AstraZeneca om, at de skal holde øje med alvorlige bivirkninger. Mange, der lader sig vaccinere, vil opleve bivirkninger som feber, kulderystelser og kvalme. De er faktisk bare et tegn på at vaccinen virker. Det er de mere alvorlige, man skal holde øje med. Men Jeannette Ammonsen og Jacob Holm, der kun har modtaget første stik, spekulerer lige så meget over, hvad denne pause betyder for deres vaccinationer, og hvornår de er beskyttede mod coronavirus. - Skal vi have et stik af en anden vaccine, eller skal vi starte helt forfra?, spørger Jeanette Ammonsen. Syv lande udover Danmark har suspenderet AstraZeneca-vaccinen. Det drejer sig om Norge, Østrig, Italien, Luxembourg, Estland, Letland og Litauen.

Opsummering:
Flere af de danskere, der blev vaccineret med AstraZeneca i aftes, er i dag bange for, om det nu var farligt at få det første stik.